b'\n_START_ARTICLE_\nTiit Lepmann\n_START_SECTION_\n\xc3\x95pingud\n_START_PARAGRAPH_\nL\xc3\xb5petas Tartu VII Keskkooli 1967. aastal. Samal aastal alustas \xc3\xb5pinguid Tartu Riikliku \xc3\x9clikooli (TR\xc3\x9c) matemaatikateaduskonnas, mille l\xc3\xb5petas 1972. aastal kvalifikatsiooniga matemaatik, matemaatika\xc3\xb5petaja. Aastatel 1981\xe2\x80\x931984 j\xc3\xa4tkas \xc3\xb5pinguid aspirantuuris TR\xc3\x9c matemaatika \xc3\xb5petamise metoodika kateedris matemaatika \xc3\xb5petamise metoodika alal. Kaitses Tartus 1987. aastal pedagoogikakandidaadi dissertatsiooni teemal "M\xc3\xb5istete omandatus ja selle seos nende esitamismetoodikaga \xc3\xb5pikus (VII klass)" (juhendaja dots Jaan Reimand). T\xc3\xa4iendanud end erialaselt Saksamaal Freiburgi Pedagoogilises K\xc3\xb5rgkoolis, Giesseni \xc3\x9clikoolis (1996), Greifswaldi \xc3\x9clikoolis (1998) ja Helsingi \xc3\x9clikoolis (2006).\n_START_SECTION_\nTeenistusk\xc3\xa4ik\n_START_PARAGRAPH_\nT\xc3\xb6\xc3\xb6tas matemaatika\xc3\xb5petajana (1972\xe2\x80\x931975 Tartu 10. Keskkoolis), assistendina _NEWLINE_(1975\xe2\x80\x931979 TR\xc3\x9c matemaatika \xc3\xb5petamise metoodika kateedris), sta\xc5\xbe\xc3\xb6\xc3\xb6r-uurijana _NEWLINE_(1979\xe2\x80\x931981 samas kateedris), vanem\xc3\xb5petajana (1984\xe2\x80\x931989 samas kateedris). Dotsent 1989. aastast. Aastani 2004 t\xc3\xb6\xc3\xb6tas p\xc3\xb5hit\xc3\xb6\xc3\xb6 k\xc3\xb5rvalt Tartu koolides matemaatika\xc3\xb5petajana. Emeriteerus 2014. aastal._NEWLINE_Aastatel 1996\xe2\x80\x932006 Tartu \xc3\x9clikooli (T\xc3\x9c) matemaatika didaktika \xc3\xb5ppetooli hoidja, 2006\xe2\x80\x932008 T\xc3\x9c matemaatika didaktika uurimisr\xc3\xbchma juht, 2008\xe2\x80\x932013 T\xc3\x9c matemaatika instituudi koolimatemaatika keskuse juht ja 2013\xe2\x80\x932014 T\xc3\x9c matemaatika instituudi koolimatemaatika ja -informaatikakeskuse juhataja.\n_START_SECTION_\nTeadust\xc3\xb6\xc3\xb6\n_START_PARAGRAPH_\nTegelenud matemaatika didaktikaga. P\xc3\xb5hilised uurimisvaldkonnad: \xc3\xb5petatava aine (matemaatika m\xc3\xb5isted, seosed ja \xc3\xbclesanded) esituss\xc3\xbcsteemi kirjeldamise v\xc3\xb5imalused ja nende rakendamine matemaatika\xc3\xb5pikute anal\xc3\xbc\xc3\xbcsimisel; matemaatika \xc3\xb5petamise aktiivsed meetodid; koolimatemaatika omandatus (tasemet\xc3\xb6\xc3\xb6d, riigieksmaid, TIMSS ja PISA uuringud) ja seda m\xc3\xb5jutavad tegurid. K\xc3\xa4sitlenud ka koolimatemaatika reformimisega ja \xc3\xb5ppekava arendamisega seotud k\xc3\xbcsimusi. Olnud kolme ETF grandi hoidja: Pedagoogikateaduse kaasaegsete ideede rakendumine arvutiseerunud ja erinevaid valikuid v\xc3\xb5imaldavas matemaatika\xc3\xb5petuses (1998\xe2\x80\x932000), \xc3\x9cldhariduskooli matemaatika \xc3\xb5ppekava innovatsiooniprotsess \xc3\xb5pilaste matemaatilise arengu ning \xc3\xb5pilaste ja \xc3\xb5petajate arusaamade taustal (2001\xe2\x80\x932003) ja \xc3\x95ppekava kognitiivsete ja praktilis-rakenduslike p\xc3\xa4devuste realiseerumine koolimatemaatikas \xc3\xb5petajate arusaamade ning siseriiklike ja rahvusvaheliste tasemeuuringute taustal (2005\xe2\x80\x932007). _NEWLINE_Juhendanud hulgaliselt \xc3\xbcli\xc3\xb5pilaste diplomit\xc3\xb6id, \xc3\xb5petajakoolituse l\xc3\xb5put\xc3\xb6id ja nelja magistrit\xc3\xb6\xc3\xb6d.\n_START_SECTION_\nMuu erialane tegevus\n_START_PARAGRAPH_\nKoolimatemaatika \xc3\xb5pikute autor.'